ms en en en en id en en fr ms ca id en en en id en en fr ms ca ms ms en id ms id id ms ms id id id id id en id ms id id id ms ms ms id ms ms su ms ms ms id id id id id ca en en de en en nl en en en en id en id en id en ms fr en id id en en en fa en en en en en en es en en ms en fr en en en en en id en en
Catatan Persahabatan Calon PAS N.26: Ustaz Nushi Dato’ Mahfodz – Saifulislam.Com
Friday , September 2 2022
Mungkin di satu peringkat, kesalahan besar saya ke atas Ustaz Nushi Dato’ Mahfodz ialah, apabila orang tidak berpuas hati dengan saya, mereka akan bertanya kepada Ustaz Nushi, “Hasrizal tu, kenapa?”
Kasihan Ustaz Nushi, saya yang buat masalah, beliau pula yang terganggu.
Jika dibandingkan tempoh perkenalan, jumlah ‘credit hour’ yang diluangkan serta tahap kenal, antara saya dengan Dr Maszlee Malik berbanding saya dengan Ustaz Nushi, tentunya persahabatan saya dengan Ustaz Nushi adalah lebih lagi. Dalam suasana politik semasa, saya cuba untuk berhati-hati agar tidak membuat sebarang association yang tidak disenangi oleh Ustaz Nushi, kerana menyakiti hati seorang sahabat seperti beliau, saya tidak mahu sama sekali ia terjadi.
Sama seperti Dr. Maszlee Malik, Ustaz Nushi adalah sahabat kami yang bersama-sama di dalam program Rancangan Bersama JPA – Petronas melanjutkan pelajaran ke bidang Pengajian Islam di Jordan. Pengalaman kami di KUSZA sama seperti yang saya ceritakan mengenai Dr Maszlee tempoh hari. Bezanya ialah, di Jordan, kami sama-sama di dalam wadah perjuangan PAS.
Berusrah bersama, bertamrin bersama, dan sebagai tambahan, kami juga bernasyid bersama. Sama-sama suka bernasyid, dan kami aktif di dalam kumpulan Usrah al-Firdaus. Sempatlah merakam beberapa album nasyid, untuk alternatif hiburan Islam, semangat yang diambil daripada usaha gigih kumpulan nasyid induk kita iaitu Usrah al-Wadi di Mesir pada masa tersebut.
Walaupun saya belajar di hujung selatan Jordan iaitu di Universiti Mu’tah, manakala Ustaz Nushi di utara Jordan di Universiti Yarmouk, aktiviti nasyid banyak menambah masa kami bertemu satu sama lain.
Bagi pembaca yang pernah membaca travelog saya bertajuk Secangkir Teh Pengubat Letih, pasti ada bertemu dengan nama Ustaz Nushi. Beliaulah yang memberi cadangan untuk kami berdua sama-sama ke Turki memulakan pengembaraan, dan ia menjadi kenangan manis serta penting dalam hidup saya. Selepas pemergian itu, Ustaz Nushi cukup dengan satu lawatan. Saya pula yang berulang-ulang kali ke Turki, berpuluh-puluh kali.
Saya tidak berani untuk mendakwa saya sangat mengenali Ustaz Nushi kerana manusia itu dinamik dan berkembang dari semasa ke semasa. Tetapi apa yang saya pasti ialah, Ustaz Nushi adalah sahabat sejati saya. Sahabat yang sangat istimewa. Terutamanya di zaman kontroversi saya di Jordan tatkala ditohmah dengan pelbagai pandangan negatif, saya kehilangan kawan dari kalangan ahli jemaah sendiri, tetapi antara yang tidak sedikit pun berubah sikapnya terhadap saya adalah sahabat saya yang seorang ini, Ustaz Nushi.
Di peringkat awal terpulau oleh jemaah sendiri, saya sanggup bermusafir dari Mu’tah di selatan Jordan ke Irbid di utara sana, semata-mata untuk pergi bukan ke rumah Nushi, tetapi ke biliknya. Tidak semestinya berbual panjang, tetapi cukup dengan bilik yang sepi, milik sahabat yang faham dengan kerenah saya, tetapi sentiasa menghulurkan baik hatinya untuk mententeramkan saya.
Itulah pun, perkataan terbaik untuk mengungkapkan tentang Ustaz Nushi. Beliau adalah seorang yang baik hati.
Beliau seorang ilmuan yang pintar, tetapi baik hatinya lebih lekat di ingatan.
Walaupun hubungan kami terpisah agak lama apabila saya bermastautin di United Kingdom, bilamana kembali ke Malaysia, kami selalu bertemu di dalam program anak muda terutamanya yang membabitkan mahasiswa ke luar negara. Sering berselisih sesi ceramah. Saya dahulu, beliau kemudian. Beliau dahulu, saya kemudian. Walaupun kami jarang berjumpa, kami sering dijodohkan di poster program, berceramah di program yang sama dalam waktu yang berlainan.
Hubungan kami kembali bertaut dekat, apabila saya berpindah ke Bandar Seri Putra dan berjiran dengannya. Beliau mengalu-alukan kehadiran kami sekeluarga, dan memperkenalkan saya dengan kejiranan berdekatan.
Apabila kami duduk dekat, tidaklah pula kami dapat selalu berjumpa. Masing-masing sibuk, dan saya tidak beriltizam untuk ke surau terdekat kami, iaitu surah al-Hijrah. Tetapi setiap kali kami berselisih, pasti akan berbual panjang, sampai kami perlu berpisah kerana ada tugasan lain.
“Anta apa khabar, Sheikh?” itu soalan yang selalu Ustaz Nushi tanya, apabila kami berselisih.
Nada yang sama. Nada seorang sahabat. Bertanya dengan bersungguh, “anta sebenarnya apa khabar?”
Antara benda yang Ustaz Nushi akan selalu kemaskini apabila bertemu dengan saya ialah beliau mahu tahu saya mengajar kitab atau topik apa di dalam kuliah Maghrib. Selepas solat Jumaat di Surau Ikhlas Jalan Impian Putra, kami bersembang sampai surau kosong. Beliau pernah mencadangkan agar saya kembali mengajar kitab Tsaqafah al-Da’iyah, dan membuat kursus berasaskan kitab Sheikh Yusuf al-Qaradhawi berkenaan. Idea itu tidak berhasil apabila saya sendiri berhijrah ke Finland.
Setiap kali bertemu di surau dan masjid di sekitar Bandar Seri Putra, sambil berbual, saya memerhati bagaimana rapatnya Ustaz Nushi dengan penduduk tempatan dan senangnya mereka dengan beliau disebabkan oleh peribadinya, dan kerja-kerja beliau sebagai Ahli Majlis. Saya selesa untuk tidak dikenali sesiapa, kebetulan saya juga jarang berjubah atau berketayap.
Saya membayangkan, suatu hari nanti, Ustaz Nushi pasti akan menjadi pemimpin masyarakat. Saya memang pernah menyakatnya bahawa beliau akan menjadi wakil rakyat. Tambahan pula dengan latar belakang ayahanda beliau, seorang tokoh yang tidak asing lagi dalam dunia akademik pengajian Islam, serta PAS sendiri. Dan kini sudah tiba masanya, menjelang PRU-14.
Ustaz Nushi juga kritis dan faham dengan konflik di dalam jemaah. Beliau berkongsi kebimbangan.
Apa yang saya bantah dan tidak setuju, beliau faham. Insya-Allah beliau faham.
Cuma watak kami berbeza.
Perbezaan watak ini mempengaruhi implikasinya. Saya membuat keputusan yang keras, meninggalkan PAS. Tetapi Ustaz Nushi masih terus beristiqamah dengan PAS. Saya meninggalkan PAS kerana prinsip. Ustaz Nushi juga kekal beristiqamah di dalam PAS kerana prinsip. Pilihan kami berbeza, tetapi insya-Allah ia terbit daripada prinsip yang sama.
Selepas meninggalkan PAS, sememangnya saya kehilangan ramai sahabat, sangat ramai. Ia bukanlah sesuatu yang mengejutkan atau mengundang kecewa. Ia risiko yang maklum. Tidak kira apa pun nostalgia silam, yang mesra berpaling wajah, yang sapa bertegur, kini jauh berundur. Tetapi selepas 2015 itu, Ustaz Nushi masih sama wajahnya kepada saya. Wajah seorang sahabat yang telah dikenali semenjak 1993, wajah yang serupa tidak berbeza (cuma tembam sikit).
Biar pun saya telah meninggalkan PAS dan memilih jalan yang berbeza, rasa hormat saya kepada Ustaz Nushi tidak pernah terjejas walaupun sedikit. Beliau teman sejati, walaupun ia mungkin sebenarnya hanya dari hati saya. Tiadalah saya bermaksud mahu membebankan Ustaz Nushi dengan pandangan saya terhadap beliau, kerana politik Malaysia di tahun 2018 ini sangat dinamik.
Politik adalah urusan tadbir, dan gerak kerjanya adalah gerak kerja berpasukan. Maka sudah tentu sokongan politik saya adalah kepada Pakatan Harapan dan calon kami bagi N.26 Sungai Ramal, Haji Mazwan Johar Tetapi bagi yang mengundi Ustaz Nushi Dato’ Mahfodz, anda memilih seorang tokoh yang terpuji. Baik hatinya seorang sahabat bernama Nushi, adalah sandaran doa saya untuk mengharapkan suasana politik dan kemasyarakatan yang sejahtera, di musim percakaran politik menjadi sangat meruncing masa kini.
Bertuah Bangi dan DUN Sungai Ramal. Siapa pun yang menang, kita sudah sedia menerima tokoh yang berkualiti. Alhamdulillah.
Ustaz Nushi, seandainya adalah lagi orang yang telefon anta bertanya, “Hasrizal itu kenapa?”, ana minta maaf kerana menyusahkan ustaz. Ia benda yang ana tidak boleh kawal. Dan berkemungkinan besar, ia sudah lama tidak lagi terjadi.
Sahabat anta si ‘trouble maker‘ bernama Hasrizal ini, dengan setulus hati mendoakan yang terbaik buatmu, menang atau kalah dalam PRU ke-14 akan datang ini, sīrū ‘alā barakatillāh, selamat maju jaya.
Salam rindu dari Kutub Utara,
Previous Catatan Persahabatan Calon P011: Wan Saiful Wan Jan
Next Politik Bukan Medan Bersuci
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved